బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
శ్రీ‌సిటీలో అపోలో వాణిజ్య టైర్స్ ఉత్ప‌త్తి
ఆంధ్రప్రదేశ్‌లోని శ్రీ‌సిటీలో ఏర్పాటు చేయనున్న ప్లాంట్‌లో వాణిజ్య వాహనాల టైర్లను కూడా ఉత్పత్తి చేయనున్నామని అపోలో టైర్స్‌ వెల్లడించింది.
Samayam Telugu | Updated:
May 27, 2018, 11:58AM IST
అపోలో టైర్స్‌
ఆంధ్రప్రదేశ్‌లోని శ్రీ‌సిటీలో ఏర్పాటు చేయనున్న ప్లాంట్‌లో వాణిజ్య వాహనాల టైర్లను కూడా ఉత్పత్తి చేయనున్నామని అపోలో టైర్స్‌ వెల్లడించింది. ఇందుకోసం రూ.2,000 కోట్ల పెట్టుబడుల ప్రణాళికలు వేసినట్లు తెలిపింది. రాష్ట్రంలోని చిత్తూరు జిల్లా శ్రీసిటీ సమీపంలోని చిన్నపండూరులో ఏర్పాటు చేస్తున్న ఈ ప్లాంట్‌లో తొలుత ఇక్కడ కార్ల టైర్లను మాత్రమే ఉత్పత్తి చేయాలని నిర్ణయించింది. కాని డిమాండ్‌కు అనుగుణంగా ట్రక్కుల టైర్లను కూడా ఉత్పత్తి చేయడానికి ప్రణాళికలు ర‌చిస్తున్నామని అపోలో టైర్స్‌ చీఫ్‌ ఫైనాన్సీయల్‌ ఆఫీసర్‌ (సిఎఫ్‌ఒ) గౌరవ్‌ కుమార్‌ తెలిపారు.
తమ కంపెనీకి ఇప్పటికే తమిళనాడులో రోజుకు 8,000 టైర్లను ఉత్పత్తి చేసే ప్లాంట్‌ ఉందన్నారు. ఈ సామర్థ్యాన్ని 12వేలకు చేర్చాలని నిర్దేశించుకున్నామన్నారు. కాగా ఆంధ్రప్రదేశ్‌లో ఏర్పాటు చేస్తున్న గ్రీన్‌ఫీల్డ్‌ ప్లాంట్‌ 2018 ద్వితీయార్థం నాటికి అందుబాటులోకి రానుందని గౌరవ్‌ కుమార్‌ తెలిపారు.
ప్రస్తుతం ఈ ప్లాంట్‌ రూపకల్పనలో ఉన్నామని అన్నారు.ఏపీలో కార్లు, ట్రక్కుల టైర్లకు మంచి పటిష్టమైన డిమాండ్‌ ఉందన్నారు. ఈ క్రమంలోనే ఇది వరకు ఇక్కడ కార్ల టైర్లను తయారు చేయాలని భావించామని, ప్రస్తుతం ట్రక్కుల టైర్ల తయారీని కూడా అందుబాటులోకి తేవాలని నిర్ణయించామన్నారు. చెన్నై ప్లాంట్‌ సామర్థ్యాన్ని రోజుకు 12,000 యూనిట్లకు చేర్చే పనిలో ఉన్నామన్నారు. 2020 నాటికి రోజుకు 8,000 యూనిట్ల ఉత్పత్తి సరిపోతుందని అంచనా వేశామన్నారు. దీంతో ఈ ఏడాది వరకు చెన్నై ప్లాంట్‌ సామర్థ్యం సరిపోతుందన్నారు. భవిష్యత్తు అవసరాల కోసం సామర్థ్యం పెంచాలని నిర్దేశించుకున్నామన్నారు. భవిష్యత్తులో రోజుకు 16వేల యూనిట్ల కార్ల టైర్లు అవసరం అవుతాయని అంచనా వేస్తున్నామన్నారు. ఈ మధ్య కాలంలో టైర్ల ఉత్పత్తులకు డిమాండ్‌ పెరిగిందని గౌరవ్‌ తెలిపారు. అతి త్వరలోనే డిమాండ్‌కు తగ్గ సొంత ఉత్పత్తి సామర్థ్యం పెంపునపై తుది నిర్ణయం తీసుకోనున్నామన్నారు. ఏపీ ప్లాంట్‌కు క్రితం జనవరిలో ముఖ్యమంత్రి చంద్రబాబు నాయుడు శంకుస్థాపన చేశారు. దీని ద్వారా 700 ప్రత్యక్ష ఉద్యోగాలు లభించనున్నాయని ఆ సమయంలో కంపెనీ ప్రతినిధులు పేర్కొన్నారు. 200 ఎకరాల్లో ఏర్పాటు చేస్తున్న ఈ ప్లాంట్‌లో ఉత్పత్తి అయ్యే టైర్లను ఎగుమతులతో పాటు దేశీయ‌ అవసరాలకు ఉపయోగించనున్నట్లు ఆ కంపెనీ తెలిపింది.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.